Búi Steinn Kárason og Ragnheiður Sveinbjörnsdóttir komu fyrst í mark í 100 kílómetra hlaupi Hengils Ultra Trail 2019 . Búi á tímanum 15:00:28 og Ragnheiður á 15:25:32 . Búi að hlaupi loknu . Mynd Einar Bárðarson Ragnheiður slær á létta strengi í marki . Mynd Einar Bárðarson Keppnin átti að hefjast á föstudagskvöld , en var frestað um sólarhring vegna veðurs . „ Það var hárrétt ákvörðun að fresta , öryggi keppenda er númer eitt , “ segir Einar Bárðarson mótshaldari í samtali við Manníf hæstánægður með helgina . „ Keppnin tókst frábærlega . Hengill Ultra verður í Hveragerði að ári , engin spurning ! “ Keppendur frá 18 þjóðlöndum voru skráðir til leiks og komu þeir frá Bandaríkjunum , Kanada , Nýja-Sjálandi , Hong Kong , Póllandi og Slóveníu , og Íslandi að sjálfsögðu , svo nokkur lönd séu nefnd . „ Fólk sem ákveður að hlaupa 100K í haust rigningu og myrkri er úr einhverju sérstaklega sterku stuffi , “ segir Einar . Hengill Ultra er lengsta utanvegahlaup á Íslandi , en þetta er í áttunda sinn sem keppnin fer fram . Metþátttaka í öllum hlaupavegalengdum keppninnar en keppt er í sex mismunandi keppnisgreinum eða hlaupavegalengdum . Vegalengdirnar eru 100 , 50 , 25 , 10 og 5 kílómetrar og í ár var í fyrsta skipti keppt í 25 kílómetra boðhlaupi . Keppendur í 100 kílómetra hlaupinu fóru af stað klukkan átta í gærkvöldi en keppni í 50 kílómetra hlaupi hófst klukkan átta í morgun .